  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Сьӧлта ёросын тазалыкез утён сӧзнэтэз выльдон ужъёсты 2024-тӥ арозь быдэсак йылпумъялозы. Со сярысь Удмуртилэн тӧроез Александр Бречалов ёрос эмъюртын ужасьёсын пумиськонэз дыръя вераз, ивортӥз элькун тӧролэн но кивалтэтлэн пресс-службазы. « Сьӧлтаысь эмъюрт ёросъёсысь эмъюртъёс пӧлысь одӥгез, кытын  ваньмыз сямен эмчиос вань. Эмъяськонниез выльдон ужъёсты азьланьтом – вуоно арын паласькись висёнъёсъя нылпи ёзэтэз, эм городокез тупатъяны ӧдъяськом. Туэ «Здравоохранение» йӧскалык ӵектос улсын эмъюрт куинь машина басьтоз, вуоно арын – кык УЗИ аппарат, 2024-тӥ арын – операционное тӥрлык. Озьы Сьӧлта ёросын тазалыкез утён удысысь ваньбурез быдэсак выльдом » Александр Бречалов, Удмуртилэн тӧроез Сьӧлтаысь ёрос эмъюртын 9,5 сюрслэсь трос адями тазалыксэ чакла. Та дыре эмъяськонниын ужасьёс туала маммограф ваемзэс возьмало. Сое сӥзьыл кутсконын пуктозы, инты дасяло ини. Пусъём, ёрос эмъюртын тупатъян ужъёсты 2021-тӥ арын мытӥзы – нырысь ик стационарлэсь юртсэ рос-прос тупатъязы. «Большой ремонт» программа улсын ужъёслы 50 миллион манетлэсь трос коньдон висъязы. « Юртмы 1973-тӥ арын пуктэмын, тупатъян ужъёс отын ноку ӧй вал. Программалы луыса ми стационармес быдэсак выльдӥм: вылтуссэ, пыронзэ лэсьтӥм, кезьыт но пӧсь ву гумыосты, канализацизэ, шуныт сётӥсь гумыосты тупатъям, выжзэ, вӧлдэтсэ, ӧсъёссэ, укнооссэ воштӥм, борддоръёссэ буям, вентиляци сӧзнэт пуктӥм » Алексей Иванов, Сьӧлта ёрос эмъюртысь валтӥсь эмчи Озьы ик «Здравоохранение» йӧскалык ӵектос улсын эмъюртэ цифра амалэн ужась рентген аппарат но флюорограф пуктӥзы. Тодэ вайытом, 2022-тӥ арын элькунысь эмъюртъёсты рос-прос тупатъяны 500 миллион котыр коньдон висъязы. Тегъёс: Тазалык Сьӧлта тупатъянужъёс Удмуртия АлександрБречалов  